  Майя Бывальцева 15-тӥ оштолэзьысен Удмуртиысь сюресъёс бадӟым автомашинаос понна ворсамын луозы. Тулыс уретонъёс 14-тӥ куартолэзёзь ужалозы. Со сярысь ивортэмын элькунысь транспортъя но сюрес возёсъя министерстволэн сайтаз. Уретон улэ уг шедьы Ижкар котыртӥ Пермь пала нуись сюрес. Ижкарысь урамъёс бадӟым машинаос понна ворсаськозы озьы ик 15-тӥ оштолэзьысен 14-тӥ куартолэзьёзь. Куронъёс улэ уг шедё калыкез нуись-ваись автобусъёс, сиён-юон, пудо, пудо сиён, эстӥськон, шимучыръёсты алон яке соослэсь бервылзэс утялтон понна кулэ луись вузъёсты нуллӥсь машинаос. Озьы ик эркын ветлыны быгатозы автомагистральёсты тупатон-возён ужъёсты быдэсъясь автомобильёс. Тулыс вакытэ бадӟым но секыт вузъёсты нуллыны лэзись ужкагазъёс сетъя Удмуртиысь транспортъя но сюрес возёсъя министерство. Со понна кун пошлиналэн быдӟалаез 1600 манет. Со сяна, сюреслэсь вылзэ изъянтэм понна тыриськоно луоз. Вераны кулэ, тулыс вакытэ сюреслэсь вылзэ изъянтэм понна тыриськонлэн дуныз туэ 2,9 поллы будӥз. Гужем (20-тӥ куартолэзьысен 31-тӥ гудырикошконозь) нуназе 32 градуслэсь пӧсь луз ке, бадӟым машинаосты сюрес вылэ озьы ик уз лэзе. Но таиз уретон 9 часысен 22 часозь ужалоз. Тегъёс: Удмуртия сюресъёс автомашинаос  